Vermiste ‘rower’ in krokodil se maag gevindMatthew Riggins. Foto: Facebook via Brevard County-polisiestasie Die soektog na ŉ vermeende rower in die VSA het op ŉ verbysterende wyse tot ŉ einde gekom toe sy oorskot in die maag van ŉ krokodil gevind is. Die Brevard County-polisiestasie in Florida het in ŉ verklaring gesê Matthew Riggins het die aand van 12 November vermis geraak nadat hy vir sy vriendin gesê het dat hy saam met ŉ vriend ŉ paar huise in Barefoot Bay gaan beroof en nooit weer teruggekeer het nie. Die polisie is dieselfde aand deur inwoners van Barefoot Bay ontbied nadat hulle twee mans, wat heeltemal in swart geklee was, tussen die huise in die area sien rondloop het. Toe die mans die polisie gewaar, het hulle op die vlug geslaan. Die polisie het die area gefynkam, maar kon die verdagtes nie vastrek nie. Dit het later aan die lig gekom dat Riggins sy vriendin kort daarna gebel het en gesê het dat die polisie op hul spoor is. Hy is later die dag as ŉ vermiste persoon by die polisie aangemeld. Riggins se liggaam is op 23 November in ŉ meer in die omgewing gevind. ŉ Aggressiewe krokodil van meer as 3 m lank is naby die lyk gevind en het die polisie verhoed om naby die liggaam te kom. Die krokodil moes noodgedwonge gevang en van kant gemaak word. Tydens ŉ forensiese ondersoek op die krokodil is gedeeltes van Riggins se oorskot in sy maag gevind. Die polisieondersoek duur voort.